અમદાવાદ: એક સમયે માત્ર અમદાવાદ ક્રાઇમ બ્રાન્ચનું નામ સાંભળતાં જ ગુનેગાર કાંપી ઊઠતા હતા. એ જ ક્રાઇમ બ્રાન્ચના કોન્સ્ટેબલો પર હવે આરોપી અને લોકો હુમલો કરીને ઢોર માર મારવાની ઘટનાઓ બની રહી છે. થોડા સમય અગાઉ ખોખરામાં આરોપીને પકડવા ગયેલ ક્રાઇમ બ્રાન્ચની ટીમ પર હુમલાનો બનાવ તાજો જ છે ત્યાં નરોડા વિસ્તારમાં સાયબર ક્રાઇમ બ્રાન્ચના કોન્સ્ટેબલ દ્વારા સરકારી વાહનથી અકસ્માત બાદ લોકોનાં ટોળાંંથી બચવા જતા રહેતા કાર અને બાઇક પર આવેલા આઠ જેટલા શખ્સે કોન્સ્ટેબલને આંતરી કારમાં બેસાડી અપહરણ કરી અકસ્માત જગ્યાએ લાવી ઢોર માર માર્યો હતો અને ફરાર થઇ ગયા હતા. આ અંગે ક્રાઇમ બ્રાન્ચના કોન્સ્ટેબલે ફરિયાદ નોંધાવતાં નરોડા પોલીસે તપાસ હાથ ધરી છે.